Silfurþrístökk Vilhjálms Einarssonar á Ólympíuleikunum í Melbourne 1956 er enn merkasti atburður íslenskrar íþróttasögu . Að ósekju má segja , að fréttin af stökkinu hafi verið mesta íslenska íþróttafrétt aldarinnar . Í þeirri mannmergð sem á jörðinni lifði var aðeins einn maður er tók Vilhjálmi fram . Slá má því föstu að landsmenn hafi fundið til stolts við fréttina , sem eins og fréttir af miklum afrekum gullaldardrengjanna nokkrum árum áður , veitti ferskum blæ inn í lognmollu hversdagsins ; veitti roða í kinnar og vakti bros á vör . Samtímamenn segja þessa ungu íþróttamenn hafa haft gríðarlega jákvæð áhrif á íslenskt æskufólk ; blásið henni sjálfstraust í brjóst . Vilhjálmur stökk 16,26 metra í Melbourne og stóð það sem ólympíumet í tvær klukkustundir , eða þar til Brasilíumaðurinn Adhemar da Silva komst fram úr í lok keppninnar . Hann bætti um betur og stökk 16,70 á Meistaramóti Íslands á Laugardalsvelli í byrjun ágúst 1960 . Til marks um ágæti þess stökks stendur það enn sem Íslandsmet , og engin breyting þar á fyrirsjáanleg . Með árangrinum í Melbourne jukust kröfur til Vilhjálms sem eins af fremstu íþróttamönnum Evrópu . Hann stóðs prófið og einn sigur vannst af öðrum . Árið eftir vann hann þrístökkið í keppni Balkanlanda og Norðurlandanna og þrátt fyrir óheppni á EM í Stokkhólmi 1958 vann Vilhjálmur þar bronsverðlaun . Fimmta sæti varð hlutskipti hans á Ólympíuleikunum í Róm 1960 og sjötta sæti á síðasta stórmótinu , EM í Belgrað 1962 . Þætti svona afrekalisti glæsilegur og jafnvel gott betur enn þann dag í dag . Afrek vilja gleymast þegar árin líða , en silfurstökk Vilhjálms er undantekning þar á . Nafn hans er fyrir löngu orðið klassískt í íþróttasögunni . Frjálsíþróttadeild ÍR gerir sitt til að halda merki síns gamla félaga á lofti , nú síðast með Silfurleikunum , árlegu innanhússmóti fyrir 17 ára og yngri íþróttamenn . Hefur það farið fram frá árinu 1996 og verið með allra stærstu mótum landsins . Á sjötta hundrað kepptu í síðasta móti 14. nóvember sl . Að keppnisferli loknum vann Vilhjálmur ötullega að því að efla ungt fólk , fræða og hvetja á sviði íþrótta - og menntamála . Meðan hans naut við í höfuðborginni lagði hann mikið af mörkum í starfi frjálsíþróttadeildar ÍR . Af einstakri ósérhlífni eins og einkennandi er fyrir sjálfboðaliða sem haldið hafa íþróttahreyfingunni gangandi . Fyrir það allt er honum þakkað . Að vonum hlaut Vilhjálmur margvíslegar viðurkenningar fyrir afrek sín . Eftir silfurstökkið í Melbourne stofnuðu Samtök íþróttafréttamanna til viðurkenningarinnar Íþróttamaður ársins . Til hennar vann Vilhjálmur fyrstu fimm árin eða oftar en nokkur annar . Þá var hann fyrstur manna tekinn inn í Heiðurshöll ÍSÍ árið 2012 . Samúðarkveðjur sendum við eftirlifandi eiginkonu Vilhjálms , sonum og barnabörnum okkar bestu samúðarkveðjur . Hans verður vel minnst um ókomin ár . f.h. frjálsíþróttadeildar ÍR , Ágúst Ásgeirsson Íþróttafélag Reykjavíkur Skógarseli 12 | 109 Reykjavík kt : 670169-1549 587 7080 | ir@ir.is ÍR heimilið er opið virka daga kl : 9:00 - 21:00